SL Uradni list Evropske unije L 264/20

IZVEDBENI SKLEP KOMISIJE (EU) 2017/1851

z dne 11. oktobra 2017

o spremembi Priloge II(E) k Odločbi 92/260/EGS glede zahtev za afriško bolezen konj registriranih konjev, začasno sprejetih iz Alžirije, Kuvajta, Maroka, Omana, Katarja, Tunizije in Turčije, ter o spremembi Priloge I k Odločbi 2004/211/ES glede vključitve Združenih arabskih emiratov na seznam tretjih držav in njihovih delov, iz katerih je dovoljen uvoz živih enoprstih kopitarjev in njihovega semena, jajčnih celic in zarodkov v Unijo

(notificirano pod dokumentarno številko C(2017) 6775)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), ter zlasti člena 17(3)(a) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), ter zlasti člena 12(1) in (4), točke (a) člena 15, člena 16(2) ter uvodnega stavka in točk (a) in (b) člena 19 Direktive,

ob upoštevanju naslednjega:

(1) Direktiva 2009/156/ES določa pogoje v zvezi z zdravstvenim varstvom živali pri uvozu živih enoprstih kopitarjev v Unijo. Med drugim določa, da je uvoz enoprstih kopitarjev v Unijo dovoljen samo iz tretjih držav, ki so bile dve leti proste afriške bolezni konj.

(2) Odločba Komisije 92/260/EGS (3) določa pogoje v zvezi z zdravstvenim varstvom živali in izdajanjem veterinarskih spričeval za začasen sprejem registriranih konjev za obdobje, krajše od 90 dni. Priloga II(E) k navedeni odločbi določa vzorec veterinarskega spričevala za začasni sprejem registriranih konjev iz tretjih držav iz skupine E, in sicer med drugim iz Alžirije, Kuvajta, Maroka, Omana, Katarja, Tunizije in Turčije.

(3) V skladu z Resolucijo št. 27 (4) z naslovom „Priznavanje statusa držav članic v zvezi z afriško boleznijo konj“, ki jo je generalna skupščina delegatov Svetovne organizacije za zdravje živali (OIE) sprejela 23. maja 2017, so Alžirija, Kuvajt, Maroko, Oman, Katar, Tunizija in Turčija vključeni na seznam držav članic OIE, prostih afriške bolezni konj.

(4) Zahteve za osamitev pred izvozom in testiranje registriranih konjev, namenjenih za začasen sprejem v Unijo, na afriško bolezen konj bi bilo zato treba prilagoditi v vzorcu veterinarskega spričevala za začasni sprejem registriranih konjev iz tretjih držav iz skupine E, določenem v Prilogi II(E) k Odločbi 92/260/EGS, ob upoštevanju uradnega statusa OIE, da so Alžirija, Kuvajt, Maroko, Oman, Katar, Tunizija in Turčija prosti afriške bolezni konj.

(5) Odločba Komisije 2004/211/ES (5) uvaja seznam tretjih držav in delov njihovih ozemelj, s katerih morajo države članice dovoliti uvoz živih enoprstih kopitarjev in njihovega semena, jajčnih celic in zarodkov v Unijo.

(6) Pristojni organi Združenih arabskih emiratov so zaprosili za dovoljenje za uvoz jajčnih celic in zarodkov enoprstih kopitarjev v Unijo. V odobritev so že predložili spričevalo in vprašalnik ene skupine za zbiranje in pridobivanje zarodkov.

(7) V skladu s členom 5 Odločbe 2004/211/ES morajo države članice dovoliti uvoz jajčnih celic in zarodkov enoprstih kopitarjev iz tretjih držav ali delov ozemlja tretjih držav, navedenih v stolpcih 2 in 4 Priloge I k navedeni odločbi, iz katerih je dovoljen tudi stalni uvoz registriranih enoprstih kopitarjev ter enoprstih kopitarjev za rejo in proizvodnjo. Združeni arabski emirati so že vključeni na seznam za začasni sprejem registriranih konjev, uvoz registriranih konjev in uvoz semena registriranih konjev.

(8) Ker Združeni arabski emirati izpolnjujejo pogoje v zvezi z zdravjem živali za uvoz registriranih konjev in njihovega semena, pristojni organi navedene države pa so zagotovili zadovoljive informacije o odobritvi skupine za zbiranje in pridobivanje zarodkov, bi bilo treba državam članicam dovoliti uvoz jajčnih celic in zarodkov enoprstih kopitarjev iz navedene države.

(9) Odločbi 92/260/EGS in 2004/211/ES bi bilo zato treba ustrezno spremeniti.

(10) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga II(E) k Odločbi 92/260/EGS se spremeni v skladu s Prilogo I k temu sklepu.

Člen 2

Priloga I k Odločbi 2004/211/ES se spremeni v skladu s Prilogo II k temu sklepu.

Člen 3

Ta sklep je naslovljen na države članice.

V Bruslju, 11. oktobra 2017 Za Komisijo Vytenis ANDRIUKAITIS Član Komisije

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Odločba Komisije 92/260/EGS z dne 10. aprila 1992 o pogojih v zvezi z zdravstvenim varstvom živali in izdajanjem veterinarskih spričeval za začasen sprejem registriranih konjev (UL L 130, 15.5.1992, str. 67).

(4) http://www.oie.int/fileadmin/Home/eng/Animal_Health_in_the_World/docs/pdf/Resolutions/2017/A27_RESO_2017_AHS.pdf.

(5) Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (UL L 73, 11.3.2004, str. 1).

PRILOGA I Priloga II(E) k Odločbi 92/260/EGS se spremeni: (1) v točki (d) oddelka III se prva alinea nadomesti z naslednjim: „— državi odpreme, (i) ali v izolacijskem centru (3), ali (ii) v primeru, da je bil odpremljen iz Alžirije, Kuvajta, Maroka, Omana, Katarja, Tunizije, Turčije (1) ali Združenih arabskih emiratov, v pooblaščenih prostorih pod uradnim veterinarskim nadzorom (3),“; (2) v četrti alinei točke (i) oddelka III se točka (ii) nadomesti z naslednjim: „(ii) enkrat, opravljen na krvnem vzorcu, odvzetem v 10 dneh pred izvozom, dne …(5), z negativno reakcijo, če je žival odpremljena iz Alžirije, Kuvajta, Maroka, Omana, Katarja, Tunizije, Turčije (1) ali Združenih arabskih emiratov (3) (4);“.